Zuma: ‘Skok oor rand van korte duur’President Jacob Zuma reageer op vrae in die parlement op 17 Mei 2016 Foto: Ntswe Mokoena “Die geldeenhede van lande met internasionale handelsbande is gekoppel aan tydelike gebeure, plaaslik en internasionaal,” het Zuma gesê in antwoord op ŉ geskrewe vraag van David Maynier, die DA se woordvoerder oor finansies. “Hierdie verskynsel staan bekend as spekulatiewe aanvalle en Suid-Afrika is nie vrygestel daarvan nie,” het hy bygevoeg. Volgens Zuma het ŉ ontleding van die geldeenheid getoon internasionale en plaaslike gebeure en skokke in November en Desember het toenemend ŉ impak op die Suid-Afrikaanse rand gehad. “Hierdie skokke sluit in oliepryse, finansiële syfers van China, Amerikaanse rentekoerse, asook Suid-Afrika se afgradering en die afdanking van die minister van finansies.” Zuma het gesê laasgenoemde het die rand skerp laat styg, maar die geldeenheid het binne drie dae teruggeval na die vlakke van voor 9 Desember. Hy het wel toegegee die Openbare Beleggingskorporasie (OBK) het meer as R99 miljard in die nadraai van Nene se afdanking verloor. Hy het gesê dit is egter teruggekry “in die stabilisering van die rand, soos dit normaalweg gebeur in gevalle van internasionale en plaaslike aanvalle”. Maynier het gesê Zuma se terugvoering dui daarop dat hy nie die ekonomie verstaan nie en hy weier om verantwoordelikheid te aanvaar vir die enorme impak wat sy besluit, om ŉ betroubare minister van finansies af te dank, op die land gehad het. “Dit wys pres. Zuma is ekonomies ongeletterd en verstaan eenvoudig nie hoe finansiële markte in Suid-Afrika werk nie. Die feit bly staan dat die besluit om Nene af te dank, ŉ katastrofiese uitwerking op finansiële markte gehad het.”